РЕГЛАМЕНТ (ЕО) № 1097/2009 НА КОМИСИЯТА
от 16 ноември 2009 година
за изменение на приложение II към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от диметоат, етефон, фенамифос, фенаримол, метамидофос, метомил, ометоат, оксидеметон метил, процимидон, тиодикарб и винклозолин във и върху определени продукти
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а), във връзка с член 15, параграф 1, буква а) и член 49, параграф 2 от него,
като има предвид, че:
(1)
В приложение II към Регламент (ЕО) № 396/2005 са установени максимално допустимите граници на остатъчни вещества (МДГОВ) за диметоат, етефон, фенамифос, фенаримол, метамидофос, метомил, ометоат, оксидеметон метил, процимидон, тиодикарб и винклозолин.
(2)
Новите сведения относно токсичността, експозицията на потребителите и очакваните нива на съдържание на пестицидни остатъци сочат, че МДГОВ могат да предизвикат тревоги във връзка със защитата на потребителите.
(3)
В становището си от 20 октомври 2008 г. (2) относно диметоат и ометоат ЕОБХ заключи по-специално че при установените понастоящем МДГОВ за зеле, марули, карфиол, череши, пшеница, грах (с шушулките) и брюкселско зеле съществува опасност от превишаване на допустимата дневна доза и на острата референтна доза за една или няколко групи потребители. Поради това настоящите МДГОВ за въпросните култури следва да бъдат снижени.
(4)
В становището си от 15 септември 2008 г. (3) относно етефон ЕОБХ заключи, че при настоящите МДГОВ за ананас, касис, грозде и чушки съществува опасност от превишаване на острата референтна доза за една или няколко групи потребители. Поради това настоящите МДГОВ за въпросните култури следва да бъдат снижени.
(5)
В становището си от 15 септември 2008 г. (4) относно фенамифос ЕОБХ заключи, че при настоящите МДГОВ за банани, моркови, чушки, краставици, пъпеши, зеле и захарно цвекло съществува опасност от превишаване на допустимата дневна доза и на острата референтна доза за една или няколко групи потребители. Поради това настоящите МДГОВ за въпросните култури следва да бъдат снижени.
(6)
В становището си от 15 септември 2008 г. (5) относно фенаримол ЕОБХ заключи, че при настоящите МДГОВ за банани, домати и чушки съществува опасност от превишаване на острата референтна доза за една или няколко групи потребители. Поради това настоящите МДГОВ за въпросните култури следва да бъдат снижени.
(7)
В становището си от 15 септември 2008 г. (6) относно метамидофос ЕОБХ заключи, че при настоящите МДГОВ за кайсии, фасул (с шушулките) и захарно цвекло съществува опасност от превишаване на острата референтна доза за една или няколко групи потребители. Поради това настоящите МДГОВ за въпросните култури следва да бъдат снижени.
(8)
В становището си от 26 септември 2008 г. (7) относно метомил и тиодикарб ЕОБХ заключи, че при настоящите МДГОВ за грозде, зеле, марули, карфиол, картофи, домати, патладжани, краставици, грейпфрут, портокали, лимони, сладки лимони, мандарини, праскови, сливи, чушки, ябълки, круши, дюли, банани, манго, ананас, моркови, целина, репички, шведско цвекло, дини и пъпеши, тикви, сладка царевица, броколи, кел, алабаш, цикория, праз и захарно цвекло съществува опасност от превишаване на допустимата дневна доза и на острата референтна доза за една или няколко групи потребители. Поради това настоящите МДГОВ за въпросните култури следва да бъдат снижени.
(9)
В становището си от 16 септември 2008 г. (8) относно оксидеметон метил ЕОБХ заключи, че при установените понастоящем МДГОВ за брюкселско зеле, зеле, алабаш, марули и други салатни растения, включително зелеви, ечемик, овес и захарно цвекло, съществува опасност от превишаване на допустимата дневна доза и на острата референтна доза за една или няколко групи потребители. ЕОБХ също така заключи, че долните прагове на аналитично определяне биха могли технически да бъдат снижени и по този начин да бъде подобрен контролът. Следователно установените понастоящем МДГОВ за брюкселско зеле, зеле, алабаш, марули и други салатни растения, включително зелеви, ечемик, овес и захарно цвекло, както и долните прагове на аналитично определяне за всички останали култури, следва да бъдат снижени.
(10)
В становището си от 21 януари 2009 г. (9) относно процимидон ЕОБХ заключи, че при установените понастоящем МДГОВ за кайсии, грозде, ягоди, малини, киви, люцерна, домати, чушки, патладжани, краставици, корнишон, тиквички, праскови, сливи, круши, дини и пъпеши, тикви, цикория, аругула, цикория-витлуф, фасул (с шушулките), слънчогледово семе, рапично семе, соеви зърна и продукти от животински произход съществува опасност от превишаване на допустимата дневна доза и на острата референтна доза за една или няколко групи потребители. Поради това настоящите МДГОВ за въпросните култури следва да бъдат снижени.
(11)
В становището си от 16 септември 2008 г. (10) относно винклозолин ЕОБХ заключи, че при настоящите МДГОВ за ябълки, круши, десертно грозде, цикория, патладжани, китайско зеле, сливи, кайсии, марули, касис, цикория-витлуф, ягоди, фасул, хмел, рапично семе, моркови, дребен лук, пролетен лук, тикви, хибискус, кресон, аругула, други салатни растения, дини и пъпеши съществува опасност от превишаване на допустимата дневна доза и на острата референтна доза за една или няколко групи потребители. Поради това настоящите МДГОВ за въпросните култури следва да бъдат снижени.
(12)
Уместно е да бъдат определени нови МДГОВ, като се вземат предвид становищата на ЕОБХ. Тези нови препоръчани от ЕОБХ МДГОВ се основават на съществуващите позволени приложения в земеделието, при които нивата на остатъчни вещества или, при отсъствието на такива, долните прагове на аналитично определяне са по-ниски. По отношение на етефон върху ананасите настоящият регламент установява МДГОВ, която не е препоръчана от ЕОБХ, но е посочена като безопасна в мотивираното становище на органа.
(13)
Бяха проведени консултации с търговските партньори на Общността относно новите МДГОВ в рамките на Световната търговска организация и техните становища бяха взети предвид.
(14)
Следва да се предвиди разумен срок преди прилагането на изменените МДГОВ, така че да се позволи на държавите-членки и на заинтересованите страни да се подготвят за спазването на новите изисквания, които ще произлязат от изменението на МДГОВ.
(15)
Поради това приложение II към Регламент (ЕО) № 396/2005 следва да бъде съответно изменено.
(16)
С цел да се позволи нормално пускане в обращение, обработка и потребление на продуктите в регламента се предвиждат преходни разпоредби за продуктите, които са законно произведени преди изменението на МДГОВ и за които становищата на ЕОБХ показват, че се поддържа високо равнище на защита на потребителите.
(17)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и не са обект на възражение от страна на Европейския парламент и Съвета,
ПРИЕ НАСТОЯЩИЯ РЕГЛАМЕНТ:
Член 1
Приложение II към Регламент (ЕО) № 396/2005 се изменя в съответствие с приложението към настоящия регламент.
Член 2
По отношение на активните съставки и продукти, посочени в списъка по-долу, Регламент (ЕО) № 396/2005, във вида му преди изменението с настоящия регламент, продължава да се прилага по отношение на продуктите, които са произведени преди 7 юни 2010 г.:
а)
диметоат: черешов сок, пшеница след съхранение, замразен грах (с шушулките);
б)
етефон: консервиран ананас, сок от ананас, консервирани чушки;
в)
фенаримол: доматен сок, консервирани домати, консервирани чушки;
г)
метамидофос: кайсиев сок, консервирани кайсии и замразен фасул с шушулките;
д)
метомил/тиодикарб: стафиди и консервирани праскови;
е)
оксидеметон метил: маслодайни семена, зърнени култури, мляко на прах, чай, вино, сокове, консервирани, замразени или сушени плодове и зеленчуци, ядки;
ж)
процимидон: маслодайни семена, консервирани праскови, домати, портокалов сок и стафиди;
з)
винклозолин: сок от малини, ябълков сок, рачел от дюли, сок от круши, консервирани кайсии, сок от кайсии.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от 7 юни 2010 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 ноември 2009 година.